Udtalelse om:

- Kommissionens forslag til Europa-Parlamentets og Rådets afgørelse om tilpasning af afgørelse nr. 1110/94/EF om fjerde rammeprogram for Det Europæiske Fællesskabs indsats inden for forskning, teknologisk udvikling og demonstrationsaktioner (1994-1998) som følge af Republikken Østrigs, Republikken Finlands og Kongeriget Sveriges tiltrædelse af Den Europæiske Union, og - Kommissionens forslag til Rådets afgørelse om tilpasning af afgørelse nr. 94/268/Euratom om et rammeprogram for Det Europæiske Atomenergifællesskabs indsats inden for forskning og uddannelse (1994-1998) som følge af Republikken Østrigs, Republikken Finlands og Kongeriget Sveriges tiltrædelse af Den Europæiske Union () (95/C 256/04)

Rådet besluttede den 2. juni 1995 under henvisning til EF-traktatens artikel 198 at anmode om Det Økonomiske og Sociale Udvalgs udtalelse om det ovennævnte emner.

Det forberedende arbejde henvistes til ØSU's Sektion for Energi, Kernekraft og Forskning, som udpegede C.B. von der Decken til ordfører uden studiegruppe. Sektionen vedtog sin udtalelse den 22. juni 1995.

Det Økonomiske og Sociale Udvalg vedtog på sin 327. plenarforsamling af 5.-6. juli 1995, mødet den 5. juli 1995, enstemmigt følgende udtalelse.

1. Indledning

1.1. Det fjerde forskningsrammeprogram, som oprindelig fik tildelt bevillinger på i alt 12,3 mia. ecu, blev endeligt vedtaget den 26. april 1994. Der blev vedtaget to afgørelser, nemlig en om »Det fjerde rammeprogram for Det Europæiske Fællesskabs indsats inden for forskning, teknologisk udvikling og demonstration (1994-1998)« (), og en om et »Rammeprogram for Det Europæiske Atomenergifællesskabs indsats inden for forskning og uddannelse (1994-1998)« (). ØSU afgav udtalelse om Kommissionens forslag til det fjerde rammeprogram den 25. november 1993 ().

1.2. I henhold til artikel 130 G i EF-traktaten omfatter rammeprogrammet gennemførelse af følgende fire aktioner:

- iværksættelse af programmer for forskning, teknologisk udvikling og demonstration gennem fremme af samarbejde med og mellem virksomheder, forskningscentre og universiteter,

- fremme af samarbejde vedrørende forskning, teknologisk udvikling og demonstration i Fællesskabet med tredjelande og internationale organisationer,

- formidling og nyttiggørelse af resultaterne af aktiviteter vedrørende forskning, teknologisk udvikling og demonstration i Fællesskabet,

- fremme af uddannelse og mobilitet for forskere i Fællesskabet.

1.3. Ifølge samme traktats artikel 130 I, stk. 3, iværksættes disse aktioner ved hjælp af særprogrammer. Som led i rammeprogrammet (1994-1998) blev der i perioden 27. juli-8. december 1994 vedtaget 20 særprogrammer (), som ØSU også afgav udtalelse om.

1.4. Den forøgelse af Den Europæiske Unions finansielle ressourcer, som fulgte efter Østrigs, Finlands og Sveriges tiltrædelse, har sat budgetmyndighederne i stand til at gennemføre en årlig forhøjelse på 7% af budgettet til Unionens interne politikker, deriblandt politikken for forskning og teknologisk udvikling.

1.5. I henhold til traktatens artikel 130 I, stk. 2, tilpasses eller udbygges rammeprogrammet på baggrund af udviklingen. De foreliggende forslag til afgørelser har derfor til formål at tilpasse bevillingerne til det fjerde rammeprogram i overensstemmelse med disse budgetbeslutninger, bl.a. under hensyntagen til den proportionelle forhøjelse af udgifterne til forskning og udvikling, som bliver en følge af de tre pågældende landes deltagelse i særprogrammerne.

1.6. Rent konkret forhøjes de samlede bevillinger med 7%, nemlig fra 12,3 mia. ecu til 13,161 mia. ecu, deraf 11,819 mia. i stedet for 11,046 mia. til EF-rammeprogrammet og 1,342 mia. i stedet for 1,254 mia. til EURATOM-rammeprogrammet.

2. Generelle bemærkninger

2.1. ØSU godkender de foreliggende forslag, som blot er en konkretisering, på området forskning og teknologisk udvikling, af afgørelser, som allerede er truffet under budgetproceduren.

2.2. ØSU bemærker, at den foreslåede forhøjelse svarer til det finansielle bidrag, som Østrig, Finland og Sverige skulle have betalt til EF's forskningsbudget for som medlemmer af Det Europæiske Økonomiske Samarbejdsområde at kunne deltage i EF's rammeprogram; der er således ingenlunde tale om en forøgelse af den samlede forskningsindsats.

2.3. Denne tilpasning er under alle omstændigheder særlig påkrævet, idet ØSU har givet udtryk for stor skuffelse over det budget, som Rådet oprindeligt tildelte rammeprogrammet (1994-1998), men som ØSU fandt helt og aldeles utilstrækkeligt.

2.4. ØSU bemærker for det andet, at fordelingen af denne lineære forhøjelse hverken rører ved de forskningsprioriteter, som blev fastlagt, da rammeprogrammet blev vedtaget, eller ved balancen mellem de forskellige særprogrammer, hvilket i øvrigt heller aldrig har været Kommissionens sigte.

2.4.1. Det understreges derfor, at de foreliggende forslag ikke må bruges som påskud for at tage hul på en ny debat om spørgsmålet, da en sådan debat ville forsinke forslagenes vedtagelse, hvilket kun ville blive til skade for særprogrammernes gennemførelse og for kontinuiteten i EF's forskningsindsats.

2.5. Det påpeges i denne forbindelse, at afgørelserne om rammeprogrammet (1994-1998) giver mulighed for efter en fornyet gennemgang af rammeprogrammets iværksættelse og senest den 30. juni 1996 at tildele et yderligere beløb på 700 mio. ecu til programmets gennemførelse.

2.5.1. Afgørelser desangående vil indgå i særskilte forslag, som ØSU til sin tid skal anmodes om udtalelse om. Denne udtalelse foregriber på ingen måde den udtalelse, som ØSU senere afgiver, specielt da Kommissionen allerede har bebudet, at den agter at benytte lejligheden, når disse forslag forelægges, til visse omlægninger af EF's forskningsindsats i form af nydefinition af visse mål og følgelig revision af prioriteterne og de nærmere bestemmelser om forskningsaktiviteternes gennemførelse.

Bruxelles, den 5. juli 1995.

Carlos FERRER

Formand for

Det Økonomiske og Sociale Udvalg

() EFT nr. C 142 af 8. 6. 1995, s. 16-18.

() EFT nr. L 126 af 18. 5. 1994, s. 1.

() EFT nr. L 115 af 6. 5. 1994, s. 31.

() EFT nr. C 34 af 2. 2. 1994, s. 90.

() EFT nr. L 222 af 26. 8. 1994;

EFT nr. L 331 af 21. 12. 1994;

EFT nr. L 334 af 22. 12. 1994;

EFT nr. L 361 af 31. 12. 1994.